《送袁上人还铜山》
宋代·范浚

上人眼睛黄，游艺出天悟。胸中七曜历，掌上九筹数。

通医诏百药，袭气了三住。馀犹穷众术，辨口剧河注。

谁云不拘教，心实谨律度。提携木上座，白足勤远步。

丁丁啄郊扉，起我曳尘屦。高谈翠竹法，时觅碧云句。

语以丘轲书，竦踊知咏慕。南山古花界，可隐玄豹雾。

挽使小淹留，怀归锡难驻。长途雪没胫，栗烈正寒冱。

披披拂风袖，笑话岩中趣。巾瓶到铜山，钟梵岁云暮。

浮云亦何意，南北自来去。迟尔青春深，过予碧溪路。

作者简介：范浚（1102-1150），字茂名（一作茂明），婺州兰溪（金华兰溪）香溪镇人，世称“香溪先生”。绍兴中，举贤良方正。以秦桧当政，辞不赴。闭门讲学，笃志研求，学者称香溪先生。浚著有《香溪集》二十二卷，《四库总目》传于世。